Gitte Seeberg (KF), 1998-10-20:
Dette forslag om lovliggørelse af prostitution er i høj grad et spørgsmål om holdninger og om menneskesyn.
Hvad man mener om prostitution, er langt hen ad vejen et etisk og et moralsk spørgsmål, og i Det Konservative Folkeparti har vi den opfattelse, at prostitution er nedværdigende for den prostituerede, og derfor mener vi ikke, at vi via vores lovgivning fra Folketingets side kan acceptere, at det gøres mere eller mindre legalt, som forslaget lægger op til.
Vi ved også godt, at prostitution ikke kan afskaffes, fordi vi har den holdning i vores parti.
Der vil altid være prostitution.
Det har der altid været, og det vil der også være i fremtiden.
Men vi kan gøre vores til, at så få mennesker som muligt uforskyldt eller selvforskyldt havner i denne situation.
Ved den blåstempling, som forslaget lægger op til, er der en latent risiko for, at unge, der måske er på vej ind i erhvervet, ikke tænker sig om en ekstra gang.
Retsudvalget var for nogle år siden i Amsterdam.
Sådan bliver det forhåbentlig aldrig i Danmark, vil jeg sige; ydmygende og nedværdigende kan man kun sige om de udstillede kvinders situation. Der findes måder at regulere det på - det gør der måske, det fremgår i hvert fald af forslaget - så vi ikke kommer i samme situation.
Men vi mener alligevel, at vi kommer ind på et skråplan, hvis det her forslag bliver vedtaget i Folketinget.
I en tid, hvor handel med kvinder og børn trives som aldrig før, og hvor østeuropæiske og asiatiske kvinder bliver udnyttet og misbrugt, som vi også har set i tv for nylig, så har vi svært ved at se formålet med en liberalisering.
Bliver udnyttelsen mindre, fordi der liberaliseres?
Det er jeg ikke sikker på.
Jeg er heller ikke sikker på, at rufferiet bliver mindre.
Faktisk så vi gerne i Det Konservative Folkeparti, at der blev grebet effektivt ind over for bagmændene, som så groft udnytter disse svage kvinders økonomiske problemer.
Jeg er altså også godt klar over, at man ad anden vej, nemlig via visumreglerne, har taget fat om en del af problemet, og det sætter vi selvfølgelig stor pris på i vores parti.
Vi ved godt, at bestemmelserne i straffeloven ikke har været brugt i mange år.
Ikke desto mindre er dette argument alene ikke nok i sig selv til, at vi synes, at reglerne skal afskaffes.
En øget liberalisering er et dårligt signal, og det er derfor, vi ikke kan støtte forslaget.
Derimod synes vi, at initiativet med at straffe kunden, når det drejer sig om unge under 18 år, er et godt initiativ.
Det er dog min opfattelse, ligesom Venstres ordfører var inde på, at det med den formulering, som ligger i lovforslaget i dag, vil blive ganske vanskeligt for politiet og anklagemyndigheden at løfte bevisbyrden, og jeg har derfor bekymring for, om forslaget overhovedet vil blive udmøntet i egentlige domfældelser.
Det tror jeg vi skal se på i
Retsudvalget.
Det vil Det Konservative Folkeparti i hvert fald meget gerne være med til.
Men alt i alt, som forslaget foreligger her og nu, kan vi ikke støtte det, på trods af at vi har sympati for dele af forslaget og også for det, der ligger bag forslaget.
Jeg tror ikke, at tiden er inde hverken til skærpelser eller lempelser på lovgivningsområdet, men det er klart, at man kan altid diskutere, om den skærpelse, som man nu lægger i forholdet over for de unge, også er noget, man skal indføre i Danmark.